oikeusministerio@om.fi

Arviomuistio nimilain uudistamistarpeista, Oikeusministeriön selvityksiä ja ohjeita 11/2016

Yhden Vanhemman Perheiden Liitto ry (myöhemmin YVPL) kiittää mahdollisuudesta lausua arviomuistiosta. 

1)	Muistiossa pohditaan kuuluuko lapsen nimen muutos yksinomaan huoltajalle, vai pitäisikö lapsen nimen muutoksesta kysyä myös lapsen toiselta vanhemmalta, vaikka hän ei olisi huoltaja ja lapsella ja toisella vanhemmalla on sama sukunimi. 

YVPL huomauttaa, että eron jälkeen vanhemmat yleensä pääsääntöisesti säilyttävät lapsen yhteishuoltajuuden (yli 90 %), koska vanhemmat mahdollisista erimielisyyksistä huolimatta kykenevät tekemään yhteisiä päätöksiä lapsen nimestä, passista, uskontokunnasta äidinkielestä, koulumuodosta ja terveydenhuoltoon liittyvistä kysymyksistä.  Lähivanhemman yksinhuoltajuus on poikkeus, johon yleensä on päädytty, kun juuri näiden lasta koskevien virallisten päätösten tekeminen on vaikeaa.  Myös lainsäädännön johdonmukaisuuden vuoksi nykyinen vanhemman päätöksenteon ja huoltajuuden yhteys pitää YVPL:n mukaan säilyttää.

Erityisen tärkeää on huomioida, että lähisuhdeväkivallan, vainon tms. uhrin sekä todistajan mahdollinen osallistuminen suojeluohjelmaan toteutuu. Uhrin tai todistajan salaisilla yhteystiedoilla ei luonnollisesti ole merkitystä, jos häntä seuraavan lapsen yhteystietoja ei ole oikeus muuttaa. 

2)	YVPL pitää tärkeänä, että lapsen toistuva nimen muuttaminen edellyttää raskaampaa viranomaiskäsittelyä. Lapsen etu ei ole, että nimeä muutetaan usein. 

3)	YVPL kannattaa myös esitystä, jonka mukaan avoliittoperheiden jäsenille säädetään mahdollisuus yhteiseen sukunimeen ainakin silloin, kun puolisoilla on tai on ollut yhteisessä huollossa oleva lapsi.

4)	Samoin YVPL pitää perusteltuna esitystä, jonka mukaan hakijan kansalaisuuteen, avioliittoon tai muuhun erityiseen seikkaan perustuva yhteys vieraaseen valtioon tulee säilyttää erityisenä perusteena saada uudeksi sukunimeksi vieraan valtion nimikäytäntöön perustuva sukunimi.

5)	Muistiossa ehdotetaan, että säännös, jonka mukaan tuomioistuin voi lapsen isyyden kumoamisen jälkeen päättää, että lapsi velvoitetaan ottamaan se sukunimi, joka äidillä oli lapsen syntymän hetkellä, tulee poistaa. Muistion perustelut ovat hyväksyttäviä: säännös ei ole lapsen edun mukainen eikä sukunimellä ole enää sellaista syy-yhteyttä oikeudellisiin perhesuhteisiin kuin mitä säännös ilmentää.

Susanna Kavonius		Heljä Sairisalo
puheenjohtaja 		toiminnanjohtaja